Moenie moed opgee nie | Netwerk24
Duisende motorfietsryers kom van Vrydag (07/12) tot Sondag (09/12) vir die jaarlikse Poison-motorfietssaamtrek in Kroonstad byeen.
Elke sent wat van buite die dorp hier bestee word, is op die vooraand van Kersfees noodsaaklik vir die ekonomie.
As jy motorfietsryers raakloop, heet hulle welkom in ons dorp. Al is daar lelike paaie, swak dienslewering en 'n kwynende ekonomie, sal besoekers 'n vriendelike gesig onthou.
Wat swak dienslewering betref, is dit hartseer om van die behuisingsprobleme en armoede van Koekoe Village te verneem.
Dit bly 'n groot kopseer om terugvoer van die Moqhaka-munisipaliteit oor probleme in Kroonstad te kry. Dit herinner aan die spotprent van die drie apies wat niks sien, hoor of sê nie.
Inwoners moenie moed opgee en apaties raak nie. Hou aan om munisipale foute aan te meld. Iewers moet die wekroep van 'n vuisvoos-gemeenskap gehoor word. Dít, lesers, kan net by die stembus gedoen word.